Maximálna výška transakčného limitu definovaná v Národnom pláne zavedenia okamžitých platieb na Slovensku je 100 tisíc eur. Individuálni účastníci schémy majú možnosť dohodnúť sa na ďalších podmienkach pre realizáciu okamžitých platieb, napr. zvýšiť maximálny limit pre okamžité platby.
Podľa prieskumu Európskej centrálnej banky realizovanom medzi poskytovateľmi platobných služieb zapojenými v rámci SEPA IP schémy, približne 30% poskytovateľov platobných služieb využíva možnosť vyššieho limitu. Väčšina poskytovateľov nemá potrebu navýšiť v súčasnosti stanovený limit, pričom v budúcnosti nie je zmena limitu vylúčená.